text: Mindes afdød bror med fakkelløb
  17 april 2012 kl. 12.45
  Håndboldspiller Søren Olsen, 23 år, fra Ribe er udpeget til at løbe med den olympiske fakkel i Storbritannien op til OL i London til sommer.
  1.300 sportsfolk fra hele verden skal løbe med faklen, og Søren Olsen bliver den ene af to danskere.
  Søren Olsen spiller i 1. division i den lokale håndboldklub, Ribe-Esbjerg HH.
  Sidste efterår mistede Søren Olsen sin tvillingebror, Lars Olsen, der faldt om under en håndboldkamp og døde.
  Søren Olsen er blevet nomineret til at løbe med faklen af sin storebror, Morten Olsen, for at mindes deres bror.
  
  70 dage
  Annika Bengtsson, 24 år, Frederikshavn, er den anden danske fakkelløber.
  Annika Bengtsson er i dag assistenttræner og spiller på eliteholdet i sin lokale floorballklub, Frederikshavn Outlaws, samt assistenttræner for det danske U19-landshold.
  Den olympiske ild begynder en 70 dages rejse rundt i Storbritannien 19. maj og vil runde flere af Storbritanniens kulturelle landemærker. 
  Fakkelløbet går gennem over 1.000 byer på den godt 13.000 kilometer lange rute før den officielle start på de olympiske lege i London 27. juli.
  Samsung har stået for udvælgelsen af fakkelløberne.
  